राजस्थान के मंत्री बोले, अतीत को देखकर नागौर जाने से रोके गए थे जिग्नेश मेवाणी - Big News
राजस्थान के मंत्री बोले, अतीत को देखकर नागौर जाने से रोके गए थे जिग्नेश मेवाणी
April 17th, 2018 Navbharat Times Rajasthan
गुजरात के निर्दलीय विधायक जिग्नेश मेवाणी
गुजरात के निर्दलीय विधायक जिग्नेश मेवाणी को राजस्थान के नागौर में एंट्री ना देने के फैसले पर राज्य सरकार ने मंत्री राजेन्द्र राठौड़ ने सफाई दी है। मंत्री राजेन्द्र राठौड़ ने सोमवार को इस मामले पर सफाई देते हुए कहा कि मेवाणी को राजस्थान में उनके अतीत को ध्यान में रखकर रोका गया था।
बता दें कि जिग्नेश मेवाणी को 15 अप्रैल को नागौर में आयोजित एक कार्यक्रम में हिस्सा लेने के लिए बुलाया गया था, लेकिन राज्य सरकार ने उन्हें इस कार्यक्रम में शामिल होने की अनुमति नहीं दी। इस कार्यक्रम के लिए जयपुर पहुंचने पर मेवाणी को नागौर जाने की अनुमति नहीं दी गई थी, जिसके बाद मेवाणी ने सोशल मीडिया पर इसकी नाराजगी जाहिर की थी।
विवाद बढ़ने के बाद सोमवार को राज्य के मंत्री ग्रामीण विकास एवं पंचायती राज मंत्री राजेन्द्र राठौड़ ने कहा कि विधायक जिग्नेश मेवाणी को नागौर जिले के मेडता कस्बे में आयोजित सभा में शामिल होने से उनके अतीत को देखते हुए रोका गया था। उन्होंने कहा कि मेवाणी ने गुजरात और महाराष्ट्र में भडकाऊ भाषण देकर सामाजिक समरसता को खराब करने का काम किया है इसलिए उनके अतीत को देखते हुए उन्हें नागौर की सभा में शामिल होने से रोका गया था।
जिग्नेश मेवाणी का आरोप- जयपुर, नागौर में दाखिल होने से रोका गया
समरसता ना बिगड़े इसीलिए नहीं दी इजाजत
बीजेपी मुख्यालय पर आयोजित प्रेस कॉन्फ्रेंस में मंत्री ने कहा कि नागौर में जिस कार्यक्रम में जिग्नेश शामिल होने जा रहे थे, उस कार्यक्रम के संयोजक कांग्रेस पार्टी से जुड़े रहे है। ऐसे में सामाजिक समरसता को ना बिगड़ने देने के लिए विधायक को इस कार्यक्रम में शामिल होने की अनुमति नहीं दी गई थी।गौरतलब है कि जयपुर एयरपोर्ट पर रोके गए मेवाणी को नागौर के मेड़ता रोड पर आयोजित राज्य स्तरीय डा. भीमराव आंबेडकर जयंती समारोह में हिस्सा लेना था।
मेवाणी ने ट्वीट से साधा था निशाना
इसी दौरान नागौर जिला प्रशासन द्वारा उन्हें जिले में प्रवेश की अनुमति नहीं दी गई जिसके बाद पुलिस ने उन्हें जयपुर एयरपोर्ट पर ही रोक लिया। इस बारे में ट्वीट के जरिए जानकारी देते हुए मेवाणी ने आरोप लगाया कि वह बाबा साहब आंबेडकर और संविधान से जुड़े एक कार्यक्रम में हिस्सा लेने जा रहे थे लेकिन पुलिस ने उन्हें एयरपोर्ट पर रोका। उन्होंने अपने ट्वीट में लिखा कि पुलिस ने उनसे एक पत्र पर साइन कराए जिस पर लिखा था कि वह नागौर नहीं जा सकते। उन्होंने कहा कि वह जनता द्वारा चुने गए प्रतिनिधि हैं इसके बाद भी पुलिस ने उनके साथ दुर्व्यहवार किया और उन्हें जयपुर में पत्रकारों से बात करने की अनुमति भी नहीं दी।